Copiii vor fi consultaţi din trei în trei luni până la 2 ani, iar apoi anual, până la 18 ani, potrivit unui proiect al Ministerului Sănătăţii. Scopul este acela de a depista anumite tulburări de creştere şi dezvoltare.

Consultaţiile vor fi realizate la externarea din maternitate, la o lună, două luni şi patru luni, la domiciliul copilului. Se vor face din nou la şase, nouă, 12, 15, 18 şi 24 de luni, iar ulterior anual, până la majorat.

Consultaţia preventivă a copiilor la vârsta de doi ani, trei ani, patru ani şi cinci ani cuprinde, printre altele, evaluarea practicilor nutriţionale, evaluarea dentiţiei şi igiena orală, dar şi identificarea eventualelor deficienţe ale dezvoltării psiho-motorii ale copilului în vederea depistării riscului de autism.

Consultaţia preventivă a copiilor la vârsta de şase, şapte, opt, zece şi 11 ani cuprinde şi screeningul obezităţii prin utilizarea indicelui de masă corporală şi evaluarea dezvoltării pubertare.

Consultaţia preventivă a copiilor la vârsta de 12 ani, 13, 14, 15, 16 şi 17 ani cuprinde, pe lângă examinările privind dezvoltarea acestora, consiliere şi screening pentru depistarea eventualelor infecţii cu transmitere sexuală, a depresiei, informarea fetelor şi a părinţilor privind beneficiile vaccinării opţionale anti-HPV, consiliere privind activitatea fizică, nutriţie, fumat, alcool, droguri şi violenţă.